กรมสรรพากร ร่วมกับ ธ.กรุงไทย เพิ่มทางเลือกใหม่ให้ผู้เสียภาษี สามารถยืนยันตัวตนทางอิเล็กทรอนิกส์ผ่านแอปพลิเคชันเป๋าตังได้
นายลวรณ แสงสนิท อธิบดีกรมสรรพากร เปิดเผยว่า กรมสรรพากรได้ร่วมกับธนาคารกรุงไทย อำนวยความสะดวกให้แก่ผู้เสียภาษี โดยให้บริการพิสูจน์และยืนยันตัวตนทางอิเล็กทรอนิกส์ผ่านแอปพลิเคชันเป๋าตัง ซึ่งเป็นแอปพลิเคชันที่ได้รับความนิยมอย่างแพร่หลาย และเป็นอีกหนึ่งทางเลือกให้ผู้เสียภาษี สามารถยืนยันตัวตนก่อนเข้าถึงบริการทางอิเล็กทรอนิกส์ต่าง ๆ ที่กรมสรรพากรได้จัดเตรียมไว้ให้กับผู้เสียภาษี เช่น บริการยื่นแบบแสดงรายการภาษีเงินได้บุคคลธรรมดา ผ่านอินเทอร์เน็ต (e-Filing) ระบบตรวจสอบข้อมูลทางภาษี ระบบภาษีหัก ณ ที่จ่าย ระบบตรวจสอบเงินบริจาค ระบบยื่นแบบแสดงรายการและชำระภาษี และระบบรับชำระอากรแสตมป์เป็นตัวเงินทางอิเล็กทรอนิกส์ รวมทั้งบริการอื่น ๆ ที่จะพัฒนาเพิ่มอีกในอนาคต ซึ่งการให้บริการยืนยันตัวตนทางอิเล็กทรอนิกส์บนแอปพลิเคชันเป๋าตัง เป็นไปตามมาตรฐานความปลอดภัย และส่งเสริมให้ประชาชนสามารถเข้าถึงบริการทางดิจิทัลต่าง ๆ ได้สะดวกขึ้นอธิบดีกรมสรรพากร กล่าวเพิ่มเติมว่า ขณะนี้ อยู่ในช่วงของการเปิดให้ผู้มีเงินได้ เข้ามายื่นแบบชำระภาษีประจำปี จนถึง 31 มีนาคม นี้ ล่าสุด ผู้ยื่นแบบชำระภาษีเงินได้บุคคลธรรมดาแล้วกว่า 2.4 ล้านราย ประสงค์ขอคืนภาษีจำนวน 1.4 ล้านคน โดยกรมสรรพากรได้ดำเนินการคืนภาษีแล้วประมาณร้อยละ 70 ส่วนที่เหลืออยู่ระหว่างการตรวจสอบ ส่วนใหญ่เป็นการยื่นแบบทางระบบออนไลน์ เพราะมีความสะดวก รวดเร็ว ทั้งนี้ หากไม่พบความผิดปกติในการยื่นแบบชำระภาษี กรมฯจะคืนภาษีภายใน 3 วันทำการ